钦定古今图书集成/明伦汇编/官常典/第173卷 > 《谢袭费亭侯表》同前
## 钦定古今图书集成/明伦汇编/官常典/第173卷 > 《谢袭费亭侯表》同前

不悟，陛下乃寻臣祖父，厕豫功臣，克定寇逆，援立孝
顺皇帝，谓操不忘，获封茅土。圣恩明发，远念桑梓，曰
“以臣为忠孝之苗，不复量臣才之丰否。”既勉袭爵邑，
忝厥祖考，复宠上将𫓧钺之任，兼领大州万里之宪，
内比鼎臣，外参二伯，身荷兼绂之荣，本枝赖无穷之
祚也。昔大彭辅殷，昆吾翼夏，功成事就，乃备爵锡。臣
束修无称，统御无绩。比荷殊宠，策命褒绩，未盈一时，
三命交至，双金重紫，显以方任，虽不识义，庶知所尤。